b'\n_START_ARTICLE_\nPekola\n_START_PARAGRAPH_\nPekola on kyl\xc3\xa4 Hattulan kunnassa Kanta-H\xc3\xa4meess\xc3\xa4. Pekolan halki kulkee Aulangontie, jonka varteen koko kyl\xc3\xa4 on rakentunut. Kyl\xc3\xa4 rajoittuu maantieteellisesti Vanajaveteen, Rahkoilan kyl\xc3\xa4\xc3\xa4n ja Aulangon kansalliseen kaupunkipuistoon, joka on H\xc3\xa4meenlinnan kaupunkia. Pekolan koululta, jota voidaan pit\xc3\xa4\xc3\xa4 kyl\xc3\xa4n keskuksena, kertyy matkaa Aulangon kylpyl\xc3\xa4hotellille alle kolme kilometri\xc3\xa4 ja H\xc3\xa4meenlinnan torille noin 7,5 kilometri\xc3\xa4. My\xc3\xb6s Hattulan kunnan keskustaajamaan, Parolaan on noin seitsem\xc3\xa4n kilometri\xc3\xa4. Aulangontiet\xc3\xa4 pitkin kulkevat linja-autot  620, 621, 622 ja 656. Linja-autot liikenn\xc3\xb6iv\xc3\xa4t maanantaista lauantaihin. Pekolan kyl\xc3\xa4 jakautuu lukuisiin pienempiin osiin, joita ovat muun muassa Ellil\xc3\xa4, Keltom\xc3\xa4ki, K\xc3\xa4rjenm\xc3\xa4ki, Mets\xc3\xa4nkyl\xc3\xa4, Moosenm\xc3\xa4ki ja Poransaari._NEWLINE_Pekolan koulu perustettiin vuonna 1909. Hugo Standertskj\xc3\xb6ld, Aulangon puiston perustaja, lahjoitti maat ensimm\xc3\xa4ist\xc3\xa4 koulurakennusta varten. Historialliset Ahlbackan ja Mets\xc3\xa4nkyl\xc3\xa4n kartanot sijaitsevat Pekolassa. Siell\xc3\xa4 on my\xc3\xb6s pieni kahvila ja kioski. Pekolan tanssilavan vieress\xc3\xa4 on jalkapalloilijoille tarkoitettu nurmikentt\xc3\xa4 ja koulun pihassa on hiekkakentt\xc3\xa4, jossa on talvisin luistelurata. Kyl\xc3\xa4ss\xc3\xa4 toimii urheiluseura Pekolan Isku. Pekolalla on oma postinumero, joka on 13900.'